## Rješenje kojim se ukida uvrštenje u Usporedno tržište Zagrebačke burze d.d. Zagreb svih redovnih dionica društva ZIF Fima Proprius d.d., iz Varaždina, oznake FMPS-R-A

### NN 55/2007 (30.5.2007.), Rješenje kojim se ukida uvrštenje u Usporedno tržište Zagrebačke burze d.d. Zagreb svih redovnih dionica društva ZIF Fima Proprius d.d., iz Varaždina, oznake FMPS-R-A

# HRVATSKA AGENCIJA ZA NADZOR FINANCIJSKIH USLUGA

**1748**

Na temelju odredbi članka 15. stavka 1. točke 2. alineje 1. Zakona o Hrvatskoj
agenciji za nadzor financijskih usluga (»Narodne novine« br. 140/05), članka 94.
stavak 2. Zakona o tržištu vrijednosnih papira (»Narodne novine« br. 84/02 i
138/06) te članka 141. stavka 1. točka 2. i 4. Zakona o općem upravnom postupku
(»Narod­ne novine« br. 53/91 i 103/96), Uprava Hrvatske agencije za nadzor
financijskih usluga u predmetu ukidanja uvrštenja vrijednosnih papira u
Usporedno tržište Zagrebačke burze d.d. Zagreb, na sjednici održanoj 22. svibnja
2007. godine, donijela je

## RJEŠENJE

1. Ukida se uvrštenje u Usporedno tržište Zagrebačke burze d.d. Zagreb svih
redovnih dionica društva ZIF Fima Proprius d.d., iz Varaždina, Anina 2 oznake
FMPS-R-A.
2. Nalaže se Zagrebačkoj burzi d.d. Zagreb da u roku od 5 (pet) dana od dana
primitka ovog rješenja ukine uvrštenje vrijednosnih papira navedenih u točki 1.
iz Usporednog tržišta Zagrebačke burze d.d. Zagreb.
3. Ovo rješenje objavit će se u »Narodnim novinama«.

```
Obrazloženje
```

Dionice navedene u točki 1. izreke ovog rješenja uvrštene su na zahtjev
brokerskog društva Fima-vrijednosnice d.o.o. Varaždin, i Odluke Zagrebačke burze
d.d., Zagreb od 18. svibnja 2007. o odobrenju u prijem u trgovinu u Usporedno
tržište redovnih dionica društva ZIF Fima Proprius d.d. iz Varaždina, Anina 2,
simbola FMPS-R-A.
ZIF Fima Proprius d.d. je zatvoreni investicijski fond za nekretnine i sukladno
odredbi članka 88. stavak 2. Zakona o tržištu vrijednosnih papira, zatvoreni
investicijski fond mora biti uvršten u Kotaciju za zatvorene investicijske
fondove koja između ostalog mora pružiti sljedeće informacije investitorima:
– neto vrijednost imovine fonda,
– datum vrednovanja neto imovine,
– veličinu diskonta ili premije u odnosu na neto vrijednost imovine.
Dalje kao jedna od obveza zatvorenog investicijskog fonda prilikom uvrštenja u
kotaciju za zatvorene investicijske fondove jest i obaveza iz članka 96. stavka
2. Zakona o tržištu vrijednosnih papira a koja ulagateljima prvenstveno služi za
procijenu imovine i obveza, financijsku poziciju te prava koja su sadržana u
vrijednosnim papirima a sve radi potpunog, istinitog i tranparentnog
izvještavanja ulagatelja radi donošenja adekvatne ulagačke odluke. Ovakvim
uvrštenjem u Usporedno tržište, nikako nije osigurana kako objava tako i potpuno
izvještavanje ulagatelja.
Uvrštavanjem predmetnih vrijednosnih papira na Usporedno tržište, Zagrebačka
burza d.d. postupa protivno svom stajalištu iz Odluke o rasporedu vrijednosnih
papira, koju je donijela 16. ožujka 2007., a kojom se do pripajanja Varaždinske
burze Zagrebačkoj burzi, trgovalo na Varaždinskoj burzi. Tom odlukom Zagrebačka
burza je ukinula uvrštenje u nižim kotacijama za one vrijednosne papire koji su
već uvršteni u višu, npr. Kotaciju javnih dioničkih društava. Postojeći
zatvoreni investicijski fondovi su do isteka roka za uskladu sa Zakonom o
tržištu vrijednosnih papira (28. lipnja 2007.) i formiranja posebne kotacije za
zatvorene investicijske fondove, isključivo u toj kotaciji.
Sukladno odredbama članaka 13., 14. i 15. Zakona o Hrvatskoj agenciji za nadzor
financijskih usluga, Hrvatska agencija za nadzor financijskih usluga provodi
nadzor nad burzama te potiče, organizira i nadgleda mjere za učinkovito
funkcioniranje financijskog tržišta ali i brine za očuvanje stabilnosti
financijskog sustava kao i zaštitu ulagatelja. Jedan od načina zaštite
ulagatelja jest potpuno, istinito i transparentno izvještavanje radi donošenja
investicijske odluke.
Uvrštenjem predmetnih vrijednosnih papira na Usporedno tržište Zagrebačke burze,
ne osiguravaju se prava ulagatelja na pot­punu informaciju o svim bitnim
financijskim pokazateljima zatvorenih investicijskih fondova, stavljaju se novi
investicijski fondovi u privilegiran položaj u odnosu na postojeće, ne ostvaruje
se načelo transparentnosti i potpunog izvještavanja ulagatelja.
Slijedom iznesenih razloga, Hrvatska agencija za nadzor financijskih usluga
riješila je kako je navedeno u točki 1. izreke rješenja.
Ujedno je Zagrebačkoj burzi d.d. Zagreb naloženo ukinuti uvrštenje predmetnih
vrijednosnih papira iz Usporednog tržišta i to u roku određenom u točki 2.
izreke rješenja.
Sukladno odredbi članka 8. stavka 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-041-02/07-08/8
Urbroj: 326-113-07-1
Zagreb, 22. svibnja 2007.

Predsjednik Uprave
**Ante Samodol**, v. r.

Rješenje, NN 55/2007-1748
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)